
GUVERNUL REPUBLICII MOLDOVA
HOTĂRÂRE nr. ________
din ________________________
Chișinău
 
cu privire la aprobarea Regulamentului resursei informaționale formate de Sistemul informațional de management al datelor din domeniul sportului
 
          	În temeiul art. 18 alin. (1) și art. 22 lit. d) din Legea nr. 467/2003 cu privire la informatizare și la resursele informaționale de stat (Monitorul Oficial al Republicii Moldova, 2004, nr. 6-12, art. 44) cu modificările ulterioare, Guvernul HOTĂRĂŞTE:
 
1. Se aprobă Regulamentul resursei informaționale formate de Sistemul informațional de management al datelor din domeniul sportului (se anexează).
2. Controlul asupra executării prezentei hotărâri se pune în sarcina Ministerului Educației și Cercetării.
3. Prezenta hotărâre intră în vigoare la expirarea termenului de o lună de la data publicării în Monitorul Oficial al Republicii Moldova.

Prim-ministru                                                 ALEXANDRU MUNTEANU
 
Contrasemnează:
Ministrul educației
și cercetării                                                      Dan Perciun
 
Aprobat
prin Hotărârea Guvernului nr. ___/ 2026

REGULAMENTUL
resursei informaționale formate de Sistemul informațional
de management al datelor din domeniul sportului
Capitolul I
DISPOZIȚII GENERALE
1. Regulamentul resursei informaționale formate de Sistemul informațional de management al datelor din domeniul sportului (în continuare – Regulament) stabilește drepturile și obligațiile subiecților raporturilor juridice cu privire la crearea și ținerea resursei informaționale (în continuare – RI formată de SIMDDS), modalitatea de ținere a acesteia, procedura de înregistrare, modificare, completare și radiere a datelor, interacțiunea cu furnizorii de date, precum și măsurile de asigurare a securității resursei informaționale.
2. Prezentul Regulament stabilește procedurile și mecanismul de înregistrare și de evidență a informației sistematizate, acumulate pe parcursul creării și funcționării RI formată de SIMDDS în vederea gestionării structurilor sportului, sportivilor, antrenorilor și arbitrilor din Republica Moldova. Prezentul Regulament cuprinde cerințele cu privire la protecția datelor în procesul de colectare, actualizare, păstrare, prelucrare și privind schimbul autorizat de date cu alte sisteme informaționale și stabilește responsabilitatea și împuternicirile care țin de documentarea, utilizarea și furnizarea informațiilor incluse în RI formată de SIMDDS.
3. RI formată de SIMDDS este o resursă informațională de stat creată pentru înregistrarea, evidența și accesarea datelor sistematizate din domeniul educației fizice și sportului.
4. RI formată de SIMDDS are drept scop crearea și asigurarea unui cadru informațional național unitar, integrat și securizat, destinat pentru gestionarea și utilizarea datelor din domeniul educației fizice și sportului, în vederea susținerii procesului decizional, a monitorizării și a asigurării transparenței la nivel național.
5. RI formată de SIMDDS este conceput să ofere acces rapid și transparent la informații actualizate privind structurile sportului, sportivii, antrenorii și arbitrii din Republica Moldova, atât pentru autoritățile publice, cât și pentru persoanele fizice și juridice implicate.
6. Sistemul creează spațiul informațional necesar pentru subiecții participanți la RI formată de SIMDDS în vederea automatizării funcțiilor realizate de aceștia și a eficientizării gestionării datelor din domeniul educației fizice și sportului, prin implementarea tehnologiilor informaționale performante.
7. În sensul prezentului Regulament sunt utilizate noțiunile definite la art. 3 din Legea nr. 467/2003 cu privire la informatizare și la resursele informaționale de stat și art. 2 din Legea nr. 110/2025 cu privire la educația fizică și sport.
Capitolul II
SUBIECȚII RAPORTURILOR JURIDICE ÎN DOMENIUL
CREĂRII, EXPLOATĂRII ȘI UTILIZĂRII RI FORMATĂ DE SIMDDS
8. Subiecții din domeniul creării, exploatării și utilizării SIMDDS sunt:
8.1. proprietarul;
8.2. posesorul și deținătorul;
8.3. registratorii;
8.4. furnizorii;
8.5. utilizatorii;
8.6. destinatarii.
9. Proprietarul RI formată de SIMDDS este statul, care își realizează dreptul de proprietate, de gestionare și de utilizare a datelor din sistemul informațional.
10. Posesorul și deținătorul RI formată de SIMDDS este Ministerul Educației și Cercetării.
11. Registratorii RI formată de SIMDDS sunt persoanele desemnate de către structurile sportive (federații sportive, cluburi, școli sportive și alte organizații din domeniul sportului), responsabile de introducerea, actualizarea, validarea și menținerea datelor în sistem, în limitele competențelor atribuite.
12. Furnizorii de date pentru RI formată de SIMDDS sunt:
12.1. Agenția Servicii Publice, care oferă date cu privire la persoanele fizice și unitățile de drept înregistrate în registrele deținute;
12.2. Casa Națională de Asigurări Sociale, care furnizează date din contul personal de asigurare socială al persoanei;
12.3. Centru Sportiv de Pregătire a Loturilor Naționale, care furnizează date privind activitatea de pregătire și performanță a loturilor naționale;
12.4. Școlile sportive care furnizează date privind activitatea sportivă, sportivii legitimați și personalul de specialitate;
12.5. Liceele cu profil sportiv, care furnizează date privind elevii-sportivi și activitățile sportive desfășurate;
12.6. Cluburile sportive publice, care furnizează date privind activitatea sportivă și structura organizațională;
12.7. Comitetul Național Olimpic și Sportiv, care furnizează date privind activitatea olimpică și participarea sportivilor la competiții;
12.8. Comitetul Paralimpic din Republica Moldova, care furnizează date privind activitatea sportului paralimpic;
12.9. Asociația Obștească ,,Special Olimpics’’, care furnizează date privind activitățile sportive dedicate persoanelor cu dizabilități intelectuale;
12.10. Comitetul Deaflimpic din Republica Moldova, care furnizează date privind activitatea sportivă a persoanelor cu deficiențe de auz;
12.11. Federații sportive naționale, care furnizează date privind disciplinele sportive gestionate, competițiile organizate și participanții;
12.12. Ligile sportive profesioniste, care furnizează date privind competițiile sportive profesioniste și rezultatele acestora;
12.13. Cluburi sportive, care furnizează date privind sportivii legitimați, antrenorii și activitățile sportive desfășurate;
12.14. Asociațiile sportive, care furnizează date privind activitățile sportive organizate;
12.15. [bookmark: _GoBack]Fundațiile cu activitate în domeniul sportului, care furnizează date privind proiectele și programele sportive desfășurate
13. Reglementările privind utilizatorii RI formată de SIMDDS sunt expuse în Hotărârea Guvernului nr.41/2026 cu privire la aprobarea Conceptului Sistemului informațional de management al datelor din domeniul sportului.
14. Destinatarii datelor sunt persoanele fizice și juridice din Republica Moldova sau din alte state care accesează datele din RI formată de SIMDDS în conformitate cu prevederile legislației.
Capitolul III
DREPTURILE ȘI OBLIGAȚIILE SUBIECȚILOR
ÎN DOMENIUL FORMĂRII ȘI EXPLOATĂRII RI FORMATĂ DE SIMDDS
Secțiunea 1
Drepturile și obligațiile posesorului și deținătorului
15. Posesorul și deținătorul este în drept:
15.1. să utilizeze informația disponibilă în cadrul RI formată de SIMDDS în scopul executării obligațiilor sale;
15.2. să realizeze controlul intern al RI formată de SIMDDS;
15.3. să monitorizeze respectarea condițiilor prevăzute de cadrul legislativ și normativ aplicabil în procesul de funcționare și exploatare a RI formată de SIMDDS de către utilizatori;
15.4. să elaboreze și/sau să aprobe, conform competențelor, cadrul normativ cu privire la RI formată de SIMDDS;
15.5. să propună și să implementeze soluții privind perfecționarea și eficientizarea procesului de funcționare a RI formată de SIMDDS;
15.6. să autorizeze suspendarea activității RI formată de SIMDDS în situații excepționale, stabilite în conformitate cu actele normative, în cazul unor incidente sau al existenței riscurilor semnificative de securitate.
16. Posesorul și deținătorul este obligat:
16.1. să asigure condițiile juridice, organizatorice și financiare pentru crearea, funcționarea, exploatarea, menținerea și dezvoltarea RI formată de SIMDDS;
16.2. să elaboreze și să aprobe regulile și instrucțiunile privind înscrierea, păstrarea, completarea, corectarea, eliminarea și utilizarea datelor, precum și funcționarea RI formată de SIMDDS;
16.3. să asigure funcționarea și ținerea RI formată de SIMDDS în conformitate cu prevederile actelor normative;
16.4. să asigure din punct de vedere tehnic colectarea informațiilor de la utilizatori, stocarea lor, menținerea și actualizarea RI formată de SIMDDS și a arhivei RI formată de SIMDDS;
16.5. să asigure măsurile tehnice și organizatorice de protecție și securitate a RI formată de SIMDDS;
16.6. să efectueze măsurile organizatorico-tehnice necesare pentru asigurarea protecției și a confidențialității informației stocate în RI formată de SIMDDS, inclusiv a protecției împotriva distrugerii, a modificării, a blocării, a copierii, a răspândirii, precum și împotriva altor acțiuni ilicite;
16.7. să asigure gestionarea accesului utilizatorilor, inclusiv autorizarea, suspendarea și revocarea drepturilor de acces în RI formată de SIMDDS;
16.8. să elaboreze și să furnizeze, în mod regulat și accesibil, suport metodologic și asistență practică pentru toți subiecții implicați în gestionarea RI formată de SIMDDS, prin:
16.8.1. publicarea de ghiduri tehnice și procedurale pe pagina oficială a posesorului;
16.8.2. organizarea de sesiuni periodice de instruire/formare;
16.8.3. furnizarea unui serviciu de asistență tehnică, prin e-mail, telefon sau portal web;
16.8.4. actualizarea periodică a conținutului de suport în funcție de modificările legislative și de evoluția funcționalităților RI formată de SIMDDS;
16.9. să informeze utilizatorii RI formată de SIMDDS despre modificările condițiilor tehnice de funcționare a RI formată de SIMDDS;
16.10. să asigure stocarea și păstrarea datelor/informațiilor în RI formată de SIMDDS conform prevederilor prezentului Regulament și ale altor acte normative;
16.11. să asigure păstrarea RI formată de SIMDDS până la adoptarea deciziei privind lichidarea acestuia, precum și arhivarea datelor solicitate, conform legislației.
Secțiunea a 2-a
Drepturile și obligațiile registratorului
17. Registratorul RI formată de SIMDDS este în drept:
17.1. să înregistreze, să vizualizeze, să editeze și să actualizeze datele din RI formată de SIMDDS în conformitate cu rolul și drepturile de acces atribuite;
17.2. să acceseze spațiul informațional al RI formată de SIMDDS în limitele competențelor stabilite;
17.3. să consulte informațiile aferente obiectelor informaționale gestionate, inclusiv istoricul modificărilor, în condițiile drepturilor de acces;
17.4. să înainteze posesorului și deținătorului propuneri privind modificarea cadrului normativ și a procedurilor aferente funcționării RI formată de SIMDDS;
17.5. să solicite și să beneficieze de suport metodologic și asistență practică din partea posesorului și deținătorului privind utilizarea RI formată de SIMDDS;
17.6. să înainteze propuneri privind dezvoltarea, optimizarea și îmbunătățirea funcționalităților RI formată de SIMDDS.
18. Registratorul RI formată de SIMDDS este obligat:
18.1. să asigure corectitudinea, autenticitatea și veridicitatea datelor introduse în RI formată de SIMDDS;
18.2. să asigure înregistrarea și actualizarea datelor în termenele și condițiile stabilite de posesorul RI formată de SIMDDS;
18.3. să corecteze fără întârziere erorile identificate în datele introduse, inclusiv cele semnalate de alte entități;
18.4. să asigure confidențialitatea datelor, în special a datelor cu caracter personal, și să prevină accesul neautorizat al terților;
18.5. să respecte cerințele tehnice și regulile de exploatare ale RI formată de SIMDDS;
18.6. să utilizeze funcționalitățile sistemului exclusiv conform destinației acestora și în conformitate cu legislația aplicabilă;
18.7. să utilizeze informațiile obținute din RI formată de SIMDDS doar în scopurile stabilite de cadrul normativ;
18.8. să informeze deținătorul și/sau posesorul, în cel mai scurt timp, despre incidente, erori sau situații care pot afecta funcționarea sistemului sau integritatea datelor;
18.9. să nu permită transmiterea datelor de acces către alte persoane și să respecte regulile de securitate a contului;
18.10. să exercite alte obligații prevăzute de legislația în vigoare și de actele normative care reglementează funcționarea RI formată de SIMDDS.
Secțiunea a 3-a
Drepturile și obligațiile furnizorului
19. Furnizorul are dreptul să propună soluții pentru optimizarea funcționării RI formată de SIMDDS.
20. Furnizorul are următoarele obligații:
20.1. să garanteze exactitatea datelor furnizate;
20.2. să asigure conectarea sistemelor informaționale prin canale securizate;
20.3. să asigure continuitatea și durabilitatea serviciilor prestate.
Secțiunea a 4-a
Drepturile și obligațiile utilizatorilor
21. Drepturile utilizatorilor RI formată de SIMDDS sunt:
21.1. pentru utilizatorul public:
21.1.1. să vizualizeze datele și rapoartele publice disponibile pe portalul web RI formată de SIMDDS;
21.1.2. să utilizeze informațiile publice în scop de documentare și informare;
21.1.3. să înainteze posesorului propuneri privind îmbunătățirea accesului și a prezentării datelor publice;
21.2. pentru administratorul RI formată de SIMDDS:
21.2.1. să acceseze RI formată de SIMDDS pentru exercitarea atribuțiilor sale de serviciu;
21.2.2. să administreze parametrii tehnici ai RI formată de SIMDDS;
21.2.3. să gestioneze rolurile și drepturile de acces ale utilizatorilor RI formată de SIMDDS prin serviciul electronic guvernamental de autentificare și control al accesului (MPass);
21.2.4. să administreze nomenclatoarele, clasificatoarele și structurile sportive înregistrate în RI formată de SIMDDS;
21.2.5. să genereze și să vizualizeze rapoarte la nivel național;
21.2.6. să înainteze propuneri privind îmbunătățirea și dezvoltarea funcționalităților RI formată de SIMDDS;
21.3. pentru administratorul național:
21.3.1. să acceseze toate modulele și informațiile din RI formată de SIMDDS în scopul exercitării atribuțiilor sale;
21.3.2. să genereze rapoarte și indicatori statistici la nivel național;
21.3.3. să vizualizeze datele din toate structurile sportive;
21.3.4. să înainteze propuneri privind îmbunătățirea funcționalităților RI formată de SIMDDS;
21.4. pentru administratorul structurii sportive:
21.4.1. să acceseze datele referitoare la structura sportivă pe care o administrează;
21.4.2. să înregistreze, să valideze și să actualizeze datele privind sportivii, antrenorii și arbitrii structurii sportive pe care o reprezintă;
21.4.3. să genereze rapoarte instituționale;
21.4.4. să solicite și să primească suport metodologic și practic privind funcționarea RI formată de SIMDDS;
21.4.5. să propună posesorului îmbunătățiri ale funcționalităților RI formată de SIMDDS.
22. Obligațiile utilizatorilor RI formată de SIMDDS sunt:
22.1. pentru utilizatorul public:
22.1.1. să utilizeze datele publice doar în scopuri legale și de informare;
22.1.2. să respecte condițiile de utilizare a portalului RI formată de SIMDDS;
22.2. pentru administratorul RI formată de SIMDDS:
22.2.1. să administreze parametrii tehnici ai RI formată de SIMDDS;
22.2.2. să actualizeze nomenclatorul cu structurile sportive și probele sportive;
22.2.3. să gestioneze rolurile și drepturile de acces ale utilizatorilor RI formată de SIMDDS;
22.2.4. să gestioneze clasificatoarele RI formată de SIMDDS;
22.2.5. să gestioneze șabloanele de documente și rapoarte ale RI formată de SIMDDS;
22.2.6. să monitorizeze indicatorii tehnici de performanță ai RI formată de SIMDDS;
22.2.7. să informeze, în prealabil, utilizatorii sistemului despre intervențiile tehnice de mentenanță;
22.2.8. să acorde suportul tehnic necesar, inclusiv instruirea utilizatorilor RI formată de SIMDDS;
22.2.9. să asigure confidențialitatea și securitatea datelor cu caracter personal;
22.3. pentru administratorul național:
22.3.1. să gestioneze și să monitorizeze funcționarea RI formată de SIMDDS la nivel național;
22.3.2. să administreze nomenclatoarele și clasificatoarele;
22.3.3. să asigure confidențialitatea și securitatea datelor cu caracter personal;
22.3.4. să informeze utilizatorii despre intervențiile de mentenanță și modificările tehnice;
22.3.5. să respecte condițiile de securitate și regulile de exploatare a RI formată de SIMDDS;
22.3.6. să utilizeze informația obținută din RI formată de SIMDDS doar în scopurile stabilite de cadrul normativ;
22.4. pentru administratorul structurii sportive:
22.4.1. să asigure corectitudinea, autenticitatea și veridicitatea datelor introduse în RI formată de SIMDDS privind sportivii, antrenorii și arbitrii structurii pe care o reprezintă;
22.4.2. să asigure înregistrarea și actualizarea datelor în termenele stabilite de posesorul RI formată de SIMDDS;
22.4.3. să corecteze erorile ca urmare a înscrierii greșite a datelor;
22.4.4. să întreprindă măsuri pentru evitarea accesului neautorizat al persoanelor terțe;
22.4.5. să respecte regimul de confidențialitate și securitate a datelor cu caracter personal;
22.4.6. să utilizeze funcționalitățile RI formată de SIMDDS în exclusivitate conform destinației acestora și în strictă conformitate cu legislația;
22.4.7. să utilizeze informația obținută din RI formată de SIMDDS doar în scopurile stabilite de legislație.
Secțiunea a 5-a
Drepturile și obligațiile destinatarului
23. Destinatarul are dreptul:
23.1. să utilizeze funcționalitățile RI formată de SIMDDS conform rolurilor și permisiunilor atribuite;
23.2. să prezinte posesorului RI formată de SIMDDS propuneri privind perfecționarea și eficientizarea funcționării sistemului;
23.3. să înainteze posesorului RI formată de SIMDDS propuneri privind corectarea datelor din baza de date a RI formată de SIMDDS în caz de depistare a omisiunilor și a erorilor.
24. Obligațiile destinatarului sunt reglementate de legislația privind accesul la informație, schimbul de date și interoperabilitate.
Capitolul IV
ȚINEREA ȘI ASIGURAREA FUNCȚIONĂRII RI FORMATĂ DE SIMDDS
25. Înregistrarea și gestionarea datelor în RI formată de SIMDDS se realizează în format electronic, în limba română.
26. Introducerea datelor/informațiilor/documentelor în RI formată de SIMDDS se va efectua în conformitate cu ghidurile de utilizare, Conceptul Sistemului informațional de management al datelor din domeniul sportului aprobat prin Hotărârea Guvernului nr.41/2026 (în continuare - Concept), prezentul Regulament și actele normative emise de posesor.
27. Toate înregistrările și modificările operate în RI formată de SIMDDS se păstrează în ordine cronologică.
28. Obiectele informaționale și scenariile de bază ale RI formată de SIMDDS sunt descrise în Concept.
Capitolul V
PROCEDURA DE ÎNREGISTRARE, DE MODIFICARE,
DE COMPLETARE ȘI DE RADIERE A DATELOR
DIN RI FORMATĂ DE SIMDDS
29. Înregistrarea datelor cu privire la obiectele informaționale în RI formată de SIMDDS se efectuează de către administratorii structurilor sportive în baza rolului atribuit.
30. Înregistrarea se efectuează în ordine cronologică, fiecărei înregistrări fiindu-i atribuită data efectuării înscrierii în RI formată de SIMDDS.
31. Fiecărui obiect informațional i se atribuie un cod unic de identificare generat de RI formată de SIMDDS sau preluat din registrele de stat, după introducerea completă sau parțială a datelor cu privire la acesta.
32. Codul de identificare al înregistrării este unic, invariabil și nu poate fi atribuit altor înregistrări, inclusiv după radierea acestuia din RI formată de SIMDDS.
33. Accesul și înregistrarea datelor din resursa informațională de către utilizatori se realizează după autentificarea prin intermediul serviciului guvernamental de autentificare și control al accesului MPass și se condiționează strict în limitele rolurilor și ale drepturilor de acces atribuite fiecăruia.
34. Înregistrarea datelor privind sportivii cu statut militar sau special din cadrul structurilor de apărare, ordine publică și securitate națională se realizează conform unui regim special de acces, stabilit în conformitate cu legislația aplicabilă, accesul la aceste date realizându-se exclusiv în baza rolurilor și permisiunilor atribuite utilizatorilor autorizați din cadrul autorităților competente.
35. Orice modificare și completare a obiectelor informaționale în RI formată de SIMDDS, precum și scoaterea din evidență a acestora se efectuează doar în baza faptelor sau a documentelor justificative, cu indicarea motivului ce confirmă veridicitatea acțiunilor efectuate în RI formată de SIMDDS.
36. Toate modificările și completările operate în RI formată de SIMDDS se salvează în ordine cronologică, cu păstrarea nemijlocită a istoricului acestora. Modificarea și/sau completarea datelor nu afectează accesarea și vizualizarea informației din RI formată de SIMDDS.
37. Radierea datelor și a documentelor înregistrate în resursa informațională se efectuează conform prevederilor cadrului normativ aplicabil, astfel încât informația să nu mai fie activă în sistem, dar să poată fi consultată ulterior în scop de audit sau pentru istoric.
38. După radierea obiectului din RI formată de SIMDDS, atribuirea identificatorului acestuia unui alt obiect este interzisă.
Capitolul VI
REGIMUL JURIDIC DE UTILIZARE
A DATELOR DIN RI FORMATĂ DE SIMDDS
39. Accesul la datele din RI formată de SIMDDS este condiționat de rolul utilizatorului și permisiunile de utilizare.
40. Accesul utilizatorilor RI formată de SIMDDS la informația din sistem se realizează prin intermediul interfețelor web, cu autentificare și autorizare prin serviciul guvernamental MPass.
41. Se interzice utilizarea datelor din RI formată de SIMDDS în scopuri care contravin legii.
42. Datele cu caracter personal ale persoanelor fizice se utilizează în conformitate cu prevederile legislației din domeniul protecției datelor cu caracter personal.
43. Pentru modificarea datelor se impun următoarele restricții:
43.1. utilizatorii pot modifica datele doar în conformitate cu atribuțiile pe care le au în cadrul RI formată de SIMDDS;
43.2. destinatarii datelor din RI formată de SIMDDS nu sunt în drept să modifice datele obținute din acesta, iar la utilizarea acestora sunt obligați să indice sursa lor;
43.3. alte categorii de subiecți sunt restricționați în utilizarea datelor din RI formată de SIMDDS în conformitate cu prevederile legislației din domeniul protecției datelor cu caracter personal.
44. Accesul la RI formată de SIMDDS este segmentat pentru utilizatorii interni – care accesează datele prin interfață web, și pentru utilizatorii externi – care accesează datele prin platforma de interoperabilitate (MConnect).
Capitolul VII
ASIGURAREA PROTECȚIEI
ȘI A SECURITĂȚII INFORMAȚIEI
45. Asigurarea securității, a confidențialității și a integrității datelor prelucrate în RI formată de SIMDDS, se efectuează de către subiecții acestuia, cu respectarea strictă a cerințelor față de asigurarea securității informației și a prevederilor legislației din domeniul protecției datelor cu caracter personal.
46. RI formată de SIMDDS este găzduită pe platforma tehnologică guvernamentală comună (MCloud) și se conformează cerințelor de securitate prevăzute de legislație.
47. Asigurarea securității informației este realizată în conformitate cu prevederile Legii nr. 48/2023 privind securitatea cibernetică și cu Regulamentul cu privire la modul de realizare a obligațiilor de asigurare a securității cibernetice de către furnizorii de servicii în sectoarele critice, aprobat prin Hotărârea Guvernului nr. 562/2025.
48. Protecția informației cu caracter personal la nivel de deținător al RI formată de SIMDDS se efectuează prin următoarele metode:
48.1. asigurarea măsurilor de protecție a datelor prin folosirea metodelor criptografice de transmitere a informației prin rețelele de transport de date guvernamentale;
48.2. excluderea accesului neautorizat la datele din RI formată de SIMDDS prin utilizarea certificatelor cheilor publice;
48.3. elaborarea măsurilor speciale tehnice și de program împotriva acțiunilor care condiționează pierderea, modificarea, denaturarea, distrugerea informațiilor conținute de RI formată de SIMDDS sau care generează defecțiuni în funcționarea normală a complexului tehnic și de program;
48.4. efectuarea periodică planificată a copiilor de siguranță ale datelor și ale fișierelor mijloacelor de program;
48.5. efectuarea tuturor măsurilor aferente pentru asigurarea restabilirii și a continuității funcționării în cazul incidentelor.
49. Securitatea și confidențialitatea schimbului de date sunt asigurate de către toți furnizorii de date și deținătorul RI formată de SIMDDS, în conformitate cu cerințele de securitate aplicabile categoriei respective de date.
50. Schimbul informațional se efectuează cu utilizarea mijloacelor software, doar prin canale securizate, asigurând integritatea și securitatea datelor.
51. Pentru asigurarea funcționalității eficiente și neîntrerupte a RI formată de SIMDDS, schimbul informațional de date din cadrul RI formată de SIMDDS se realizează în regim nonstop.
52. Utilizatorii RI formată de SIMDDS sunt autorizați să acceseze doar funcționalitățile și datele pentru care au permisiunile necesare, conform rolurilor fiecăruia. Introducerea și/sau modificarea datelor în RI formată de SIMDDS de pe un nume sau un profil de utilizator străin este strict interzisă, urmând a fi considerată ca acces neautorizat.
53. Revocarea dreptului de acces la RI formată de SIMDDS al utilizatorilor se efectuează în una dintre următoarele situații:
53.1. la încetarea raporturilor de muncă/de serviciu ale utilizatorului;
53.2. la intervenirea modificărilor raporturilor de muncă/de serviciu, în cazul în care noile atribuții nu impun accesul la datele RI formată de SIMDDS;
53.3. la constatarea de către deținător sau posesor a încălcării regimului securității informaționale a RI formată de SIMDDS;
53.4. la decizia utilizatorului, în cazul persoanelor responsabile.
54. RI formată de SIMDDS include funcționalități privind monitorizarea și evidența activității sportivilor cu statut special, în conformitate cu regimul juridic aplicabil acestora, și prelucrează datele necesare pentru evidență, fără a stoca informații operaționale.
55. Prin derogare de la regimul general de acces, datele aferente sportivilor care dețin statut special sau militar, angajați în structurile de apărare, ordine publică și securitate națională sunt supuse unui regim special de acces, stabilit în conformitate cu legislația aplicabilă. Accesul la aceste date se realizează exclusiv în baza rolurilor și a permisiunilor atribuite utilizatorilor autorizați din cadrul Ministerului Educației și Cercetării, Ministerului Apărării, Ministerului Afacerilor Interne și Serviciului de Informații și Securitate.
Capitolul VIII
CONTROLUL ȘI RESPONSABILITATEA
56. Exploatarea RI formată de SIMDDS este supusă controlului intern și extern.
57. Subiecții în ale căror atribuții intră administrarea RI formată de SIMDDS, introducerea datelor, furnizarea informațiilor și asigurarea funcționării RI formată de SIMDDS poartă răspundere individuală și/sau instituțională, în conformitate cu prevederile legale, pentru completitudinea, autenticitatea, veridicitatea, integritatea informației, precum și pentru păstrarea și utilizarea acesteia.
58. Toți subiecții RI formată de SIMDDS poartă răspundere contravențională, penală sau civilă pentru prelucrarea, divulgarea sau transmiterea informației cu caracter personal contrar prevederilor legislației.
59. Funcționarea RI formată de SIMDDS se suspendă de către posesor, cu informarea subiecților prin mijloacele tehnice disponibile, în cazul apariției uneia dintre următoarele situații:
59.1. în timpul realizării lucrărilor profilactice ale complexului de mijloace software și hardware al RI formată de SIMDDS;
59.2. la apariția impedimentelor care justifică suspendarea funcționării RI formată de SIMDDS;
59.3. în cazul apariției dificultăților tehnice în funcționarea complexului de mijloace software și hardware al RI formată de SIMDDS.
60. Suspendarea serviciilor se efectuează astfel încât impactul asupra calității serviciilor furnizate utilizatorilor RI formată de SIMDDS să fie minim.

